Garage Kerk - Maandag 08.07.2018 - 'N GEMEENTE IN AFRIKA VIR DIE HELE WÊRELD
Garage Kerk - Maandag 08.07.2018
Daar is altyd iets om voor dankbaar te wees...
"Dink die dominee in sy kantoor, ja", dink jy dalk nou...
​"Hy het nie my lewe nie", dink jy dalk verder...
Indien jy so gedink het is jy reg. Ek is 'n dominee, en ek dink wel so, maar dalk voel nie meer dankbaar nie juis omdat ons verkeerd dink oor dankbaarheid.
Meeste blogs of artikels oor dankbaarheid het gewoonlik te make met die feit dat daar ander is met wie dit swaarder gaan as met jou. Dis nie 'n goeie idee nie, juis omdat meeste van die tekste in die bybel oor dankbaarheid geskryf is deur mense met wie dit swaar gaan.
Om jou daarop te wys dat daar ander is met wie dit swaarder gaan kan jou ook laat sleg voel. Kom ons wees eerder pro-aktief oor hierdie term.
Vandag se teks is Filipense 4:4. Korrek, daar is 'n liedjie daaroor, en as jy ouer is as dertig het jy dit waarskynlik by die kinderkrans gesing. Die liedjie, en meer belangrik die teksvers, klink so:
Filipense 4 vers 4 sê verbly jul in die Heer. Filipense 4 vers 4 sê verbly jul in die Heer. Verbly jul, verbly jul, verbly jul in die Heer... Verbly jul, verbly jul...
Ha! Daar onthou jy sopas die liedjie! Baie geluk. Nogiets om oor dankbaar te wees.
​Die teksvers lees so, om presies te wees: "Wees altyd bly in die Here! Ek herhaal: Wees bly!"
Meeste van ons sukkel om dankbaar te wees, omdat ons dankbaarheid koppel aan dinge, in plaas van verhoudings. Om presies te wees, 'n verhouding, jou verhouding in God.
Paulus het nie eintlik materiële dinge gehad om voor dankbaar te wees nie. Die man was gereeld in die tronk omdat hy die goeie nuus van Jesus vertel het aan almal. Paulus het waarskynlik vanuit bittere ervaring geleer dat daar een tipe blydskap is wat nooit weggeneem kan word nie, en dis die blydskap wat jy het datjy vir Jesus kan ken.
Is jy dankbaar vir jou gesondheid? Mooi, dit kan more van jou weggeneem word.
Is jy dankbaar oor jou mooi huis? Geluk, ook dit kan more van jou weggeneem word.
Al konstante wat ek en jy het is Jesus Christus. Verbly jou in Hom!
Hoe verbly ek myself in die Here... prakties?
Dit wat vir Jesus belangrik was, moet vir jou ook belangrik wees. Wanneer Jesus sê ons moet sorg vir weduwees en kinders, dan moet ons dit doen. Dit sal jou vreugde gee om vir ander te sorg wat nie iets vir hulself kan doen nie.
Lofprysing. Ons sien gereeld in die Johannes evangelie dat Jesus besig is om sy Vader (ook jou Vader) te loof en prys vir dit wat Hy het. en veral vir Sy dissipels.
Jesus Prys sy Vader vir verhoudings. Wanneer laas het jy God geloof en prys vir die verhoudings wat jy kan hê.
Hierdie is slegs twee voorbeelde van hoe jy jou vandag kan verbly in die Here!
Mag jy 'n nuwe prentjie kry van wat ware dankbaarheid is, en mag jy weet dat Jesus jou roep tot blydskap in Hom, die een wat vir jou gesterf het.